อะไรคือ Marimekko?
เสื้อผ้าลายดอกในวันสงกรานต์ดูเหมือนไม่น่าจะมีราคาแพง แต่ตอนนี้กระเป๋าผ้าลายดอกไม้สีแดง ได้รับความนิยมในหมู่วัยรุ่นผู้หญิง ดูเหมือนจะเป็นกระเป๋าผ้าธรรมดา แต่ทำไมถึงมีราคาที่ไม่ธรรมดา ลงทุนแมนจะมาเล่าเรื่อง marimekko ให้ฟัง
17 เม.ย. 2561

อะไรคือ Marimekko? / โดย ลงทุนแมน
เสื้อผ้าลายดอกในวันสงกรานต์ดูเหมือนไม่น่าจะมีราคาแพง
แต่ตอนนี้กระเป๋าผ้าลายดอกไม้สีแดง
ได้รับความนิยมในหมู่วัยรุ่นผู้หญิง
ดูเหมือนจะเป็นกระเป๋าผ้าธรรมดา
แต่ทำไมถึงมีราคาที่ไม่ธรรมดา
ลงทุนแมนจะมาเล่าเรื่อง marimekko ให้ฟัง
Marimekko อ่านว่า มาริเมกโกะ เป็นแบรนด์สัญชาติ ฟินแลนด์ มีความหมายว่า ชุดของเด็กผู้หญิง
ในปี 1949 จุดเริ่มต้นมาจากบริษัท Printex เป็นบริษัทพิมพ์ลายผ้าเล็กๆ ที่ตั้งอยู่ในเมือง เฮลซิงกิ ประเทศฟินแลนด์ มี Viljo Ratia เป็นเจ้าของบริษัท
แต่ภรรยาของ Viljo ที่มีชื่อว่า Armi Ratia ต่างหากที่เป็นคนเห็นโอกาสของการออกแบบลายผ้าพิมพ์ จึงเป็นการให้กำเนิด Marimekko
Armi ได้รวบรวมศิลปินรุ่นใหม่เพื่อมาร่วมกันออกแบบลายผ้า จนได้ผลงานลายผ้าพิมพ์ชิ้นแรกของบริษัท Printex มาจากศิลปินที่มีชื่อว่า Maija Isola
ปี 1951 ลายผ้าของบริษัท Printex เป็นที่สนใจและได้รับคำชื่นชมจากผู้คนในเมือง ดูเหมือนจะไปได้สวย
แต่มีปัญหาคือ ไม่มีคนซื้อ
Armi จึงแก้ปัญหาโดยให้ดีไซเนอร์ชื่อดังขณะนั้น Riitta Immonen มาออกแบบชุด โดยนำผ้าพิมพ์มาใช้และจัดแฟชั่นโชว์ขึ้น ทำให้ทุกชุดที่ใส่ในแฟชั่นโชว์ในวันนั้นขายหมดทันที
หลังจากที่จัดงานแฟชั่นโชว์ 5 วัน บริษัท Marimekko ก็ถูกจัดตั้งขึ้น
ปี 1952 Marimekko ก็ได้เปิดร้านแรกของ Marimekko ที่เมืองเฮลซิงกิ
ปี 1954 Marimekko ก็มีโลโก้ที่มีแนวคิดมาจากตัวหนังสือเครื่องพิมพ์ดีด ซึ่งปัจจุบันก็ยังคงเป็นแบบเดิม
จนกระทั่งปี 1960 เกิดเหตุการณ์ที่ทำให้ Marimekko มีชื่อเสียงระดับนานาชาติ
เนื่องจากภรรยาของ John F. Kennedy ชื่อว่า Jacqueline Kennedy ซึ่งเป็นสุภาพสตรีหมายเลขหนึ่งของประเทศสหรัฐอเมริกาในขณะนั้น ได้ซื้อชุด Marimekko 7 ชุด และเสื้อคลุมอีก 1 ตัว ไปใส่
จึงทำให้ยี่ห้อนี้กลายเป็นสัญลักษณ์ของผู้นำแฟชั่นชั้นสูง และ Marimekko ก็กลายเป็นที่รู้จักกันอย่างกว้างขวาง
รู้หรือไม่ ช่วงแรก Marimekko ไม่มีลายดอกไม้
เสื้อผ้าของ Marimekko ถูกออกแบบให้มีลายที่ใส่ได้ทั้งผู้หญิงและผู้ชายจากดีไซเนอร์ต่างๆ เช่น ลายทาง และมีกฎเหล็กคือ “ห้ามออกแบบลายดอกไม้”
แต่ในปี 1964 Maija Isola เป็นดีไซน์เนอร์ที่ทำผ้าพิมพ์ลายแรกของบริษัท ได้แหกกฎและสร้างลายดอกไม้ขึ้นมา เพราะมีความคิดว่า ดอกไม้เป็นสิ่งที่งดงามดีอยู่แล้ว ได้สร้างลายดอกไม้โดยใช้ ดอก “Unikko หรือ Poppy” เป็นต้นแบบ แต่ทำให้ดูแปลกตา
และลายดอกไม้นั้นกลายเป็น จุดเริ่มต้นของตำนานดอก Poppy ที่ไม่เคยโรยรา บนเสื้อผ้า และกระเป๋า จนได้รับความนิยมถึงปัจจุบัน
ปี 1974 บริษัท Marimekko ได้กลายเป็นบริษัทมหาชน ที่อยู่ในตลาดหลักทรัพย์ Helsinki
และในปี 1979 Armi Ratia ซึ่งเป็นผู้ก่อตั้งก็ได้จากโลกนี้ไป ทำให้บริษัทเหมือนขาดกัปตันเรือ
หลังจาก Armi จากไปก็ไม่มีใครสานต่อเจตนารมณ์ ทายาทของเขาจึงขายบริษัทนี้ให้กับ Amer Group ในปี 1985
ในปี 1991 Kirsti Paakkanen ได้กลายมาเป็นเจ้าของ Marimekko และเป็นคนที่ทำให้บริษัทกลับมามีชีวิตชีวาขึ้นอีกครั้ง เขาได้จ้างดีไซเนอร์รุ่นใหม่ สร้างสรรค์จนทำให้แบรนด์กลับมามีคุณค่า
จนกระทั่งปี 2007 Mika Ihamuotila ได้เข้ามาเป็นผู้ถือหุ้นใหญ่
ปีต่อมา Mika ก็เข้ามารับตำแหน่งประธานและ CEO ของบริษัท และได้ทำให้บริษัทเป็นที่รู้จักของนานาชาติ ทั้งฝั่งยุโรป และเอเชีย
เขายังได้สร้างผลิตภัณฑ์แบบใหม่โดยใช้ลายพิมพ์สกรีนบนสินค้าสำหรับตกแต่งบ้าน
Marimekko ประสบความสำเร็จ จนทำให้สินค้าหลายแบรนด์ ติดต่อเพื่อนำลายพิมพ์ไปใช้กับสินค้านั้นๆ เช่น Converse, Banana Republic และล่าสุด Uniqlo
แม้กระทั่งสายการบิน Finair ใช้ลายดอก Poppy ทำเป็นลายของเครื่องบิน
จนกระทั่งยุคปัจจุบันมี Tiina Alahuhta-Kasko มาช่วยบริหารเป็นประธานบริษัท และ CEO ส่วน Mika ยังคงเป็นบอร์ดบริหารของบริษัท
รายได้และกำไรของบริษัท Marimekko เป็นเท่าไหร่?
ปี 2015 มีรายได้รวม 3,665 ล้านบาท กำไร 30 ล้านบาท
ปี 2016 มีรายได้รวม 3,817 ล้านบาท กำไร 154 ล้านบาท
ปี 2017 มีรายได้รวม 3,920 ล้านบาท กำไร 216 ล้านบาท
เรื่องราวของ Marimekko ก็เป็นอีกหนึ่งบริษัท
ที่เริ่มต้นมาจากการต่อยอดจากสิ่งที่มี
พัฒนาจนทำให้เป็นสินค้าที่ส่งออกไปทั่วโลก
สินค้าธรรมดา สามารถเพิ่มมูลค่าได้ถ้าเรามีความคิดสร้างสรรค์
สิ่งสำคัญคือเราต้องทำให้แตกต่างจากสินค้าอื่น
เพราะมูลค่าที่แท้จริงของสินค้าก็คือความ “หายาก”
REAL IS RARE.
----------------------
<ad> หาอะไรไม่เจอ แต่หาลงทุนแมนเจอ ค้นหา ไอดีชื่อ longtunman ได้ที่ แอปพลิเคชันลงทุนแมน
, 
, 
, 
, 
 ----------------------
Reference
-
-
-
-
-
-